Közlekedési és Beruházási Minisztérium
[bookmark: _Toc0]Már lehet pályázni a legrangosabb hazai építészeti és kulturális örökségvédelmi díjakra
Megnyílt öt kiemelkedő építészeti díjra a jelölési időszak, a közlekedési és beruházási miniszter által adományozható elismerésekre, valamint a kulturális örökségvédelem területén a társadalmi kapcsolatokért és kultúráért felelős miniszter által adományozható két elismerésre 2026. október 2-ig várják a javaslatokat.
Az építészeti díjak azoknak a szakembereknek a munkáját ismerik el, akik kiemelkedő teljesítményükkel hozzájárulnak a magyar építészet fejlődéséhez, épített környezetünk minőségéhez és értékeink megőrzéséhez. Az elismerések egyaránt szólnak a kimagasló alkotói életműveknek, a tájépítészetnek, a hagyományőrzésnek és a kortárs építészeti értékteremtésnek. A kulturális örökségvédelem területén adományozható díjakkal a műemlékvédelem és régészet területén jelentős munkásságot felmutató szakemberek munkáját ismerik el.
A Kós Károly-életműdíj, az Ybl Miklós-díj, a Mőcsényi Mihály-díj, a Pro Architektura díj, a Műemlékvédelemért – Forster Gyula-díj, a Régészeti örökségért – Schönvisner István-díj pályaműveit szakmai bíráló bizottság fogadja be, értékeli és rangsorolja. Ezeket, valamint az Építők Elismerő Oklevelet adományozhatja oda a két tárcavezető.
A Kós Károly-életműdíj a Kárpát-medencei építészet hagyományainak megőrzésén és fejlődésének előmozdításán dolgozó, kimagasló tudású és elhivatottságú szakemberek példamutató életművének elismeréséül adományozható.
Az Ybl Miklós-díjat legalább 15 év kimagasló egyéni építészeti alkotói, illetve oktatói tevékenységének elismeréseként ítélhetik oda.
A Mőcsényi Mihály-díj a kimagasló egyéni tájépítészeti alkotói és oktatói tevékenységet ismeri el, és életműdíjként is adományozható annak, aki Mőcsényi Mihály szellemiségének megfelelően végezte vagy végzi munkáját.
A Pro Architectura díj a magyar építészeti kultúra népszerűsítésében, a minőségi épített környezet létrehozásában, az építészeti értékek megóvásában és az építészeti szemléletformálásban kifejtett tevékenységért adományozható.
Az Építők Elismerő Oklevéllel azok munkája ismerhető el, akik az építőipar területén, az építésgazdaság fejlődése érdekében kimagaslóan teljesítettek.
A Műemlékvédelemért – Forster Gyula-díj a műemlékvédelem területén végzett kimagasló szakmai tevékenység elismeréseként adományozható.
A Régészeti örökségért – Schönvisner István-díjjal azok munkáját ismerik el, akik a régészeti örökség védelme érdekében végeztek kimagasló, a feltáró és tudományos munkásságon túlmutató, széles körű régészeti szakmai tevékenységet.
A díj adományozására vonatkozó javaslatok elektronikus benyújtására 2026. augusztus 18. és 2026. október 2. 23 óra 59 perc között van lehetőség. A jelölés részletes feltételei és az elektronikus javaslattételi felület az alábbi oldalakon érhetők el.
Kós Károly - életműdíj: koskarolyeletmudij.hu/javaslattetelYbl Miklós-díj: ybldij.hu/javaslattetelMőcsényi Mihály-díj: mocsenyidij.hu/javaslattetelPro Architectura díj: proarchitectura.hu/jelentkezesÉpítők Elismerő Oklevél: titkarsag@eptud.orgMűemlékvédelemért – Forster Gyula-díj: https://forsterdij.hu/Régészeti örökségért – Schönvisner István-díj: https://schonvisnerdij.hu
A díjak december 16-án, a Magyar Építészet Napja alkalmából kerülnek átadásra.

